**Վերինգ** (գերմ.՝ Währing), Վիեննայի 18-րդ շրջանը։ Գտնվում է քաղաքի հյուսիս-արևմտյան մասում։ Շրջանում գտնվում են արտասահմանյան մի քանի դեսպանատներ։ Բացի դրանից, Վերինգում են ի սկզբանե հուղարկավորվել Լյուդվիգ վան Բեթհովենը և Ֆրանց Շուբերտը։

Դիրրք
-----

Վերինգը գտնվում է Վիեննայի հյուսիս-արևմուտքում և Վիեննական անտառի լանջերին, զբաղեցնում է 6.29 կմ² տարածք Գյուրտել և Հյոենշտրասե շրջանաձև մայրուղիների միջև։ Հյուսիսում սահմանակցում է 19-րդ շրջանին` Դյոբլինգին, արևելքում` 9-րդ շրջանին` Ալզերգրունդին և հարավում ու արևմուտքում` 17-րդ շրջանին` Հերնալսին։ Շրջանը սփռված է Վերինգի վտակի (Währingerbach) երկու կողմերում։

Անվան ծագումնաբանություն
------------------------

Առաջին անգամ Վերինգ շրջանը հիշատակվել է 1170 թվականին՝ *Warich* անվանումով։ Այս անվան ծագման մասին կարելի է միայն ենթադրություններ անել։ Հնարավոր է, որ այն ունի սլավոնական ծագում։ Որոշ ուսումնասիրողներ *Warich* անվանումը վերագրում են գետակի կամ ջրային տարածքի` \**varika* սլավոներեն *varъ* բառից, որ նշանակում է *տաք ջուր*։ Վերինգ անվան ծագման մյուս արժանահավատ տարբերակի համաձայն` այն ծագում է գերմաներեն *Warich* բառից, որը մեկ օրավար հողի նշանակություն ունի։ Անվան ծագման մեկ այլ տարբերակ է *Werigandus* անվանումը. Werigandus-ը եղել է հարևան Ալզերգրունդ շրջանում գտնվող Միհելբոերն վանքի վանահայրերից մեկը։

Գերեզմանատուն
-------------

Եգիպտական ոճով տապանաքար Վերինգի հրեական գերեզմանատանը
Վերինգում են գտնվում Վիեննայի մի քանի հայտնի գերեզմանոցներ։ Նրանցից առաջինը Վերինգի գերեզմանոցն է, որը ներկայումս հայտնի է *Շուբերտի այգի* անունով։ Այստեղ են ի սկզբանե հուղարկավորվել Լյուդվիգ վան Բեթհովենն ու Ֆրանց Շուբերտը։ Հետագայում` 1888 թվականին, երկու կոմպոզիտորների գերեզմաններն էլ տեղափոխվել են Վիեննայի կենտրոնական գերեզմանոց։ Սակայն այստեղ` նրա առաջին հուղարկավորման տեղում է մնացել Շուբերտի կիսանդրին, որի հեղինակը քանդակագործ Յոզեֆ Դիալերն է։ Տապանագիրը, որի հեղինակն ավստրիացի բանաստեղծ, դրամատուրգ Ֆրանց Գրիլպարցերն է, վկայում է. «Այստեղ է թաղված անգին գանձը, բայց ավելի շատ հույսեր նա տարել է իր հետ» (գերմ.՝ Die Tonkunst begrub hier einen reichen Besitz aber noch viel schönere Hoffnungen):

Վերինգի Հրեական գերեզմանոցը (Jüdischer Friedhof Währing) բացվել է 1784 թվականին և եղել է Վիեննայի հրեական մշակույթի միավորման (Israelitische Kultusgemeinde Wien) ներկայացուցիչների հուղարկավորման գլխավոր վայրը։ Նախկինում գերեզմանոցը գտնվել է Վերինգի սահմաններում, բայց ներկայումս, շրջանի սահմանների փոփոխությամբ պայմանավորված, այն հայտնվել է Դյոբլինգ շրջանում, չնայած պահել է իր պատմական անվանումը։ Բացառությամբ Սուրբ Մարկի գերեզմանոցի` այն եղել է Վիեննայի վերջին գերեզմանատունը, որ ձևավորվել է բիդերմայեր ոճով։ 1880-ական թվականներին նրա փակումից հետո այն մասամբ ավերվել է Երրորդ Ռայխի կողմից և ներկայումս մասամբ է հասանելի խարխլվածության պատճառով։ Սկսած 2006 թվականից` տեղական և ֆեդերալ քաղաքական գործիչները և մի շարք մասնագետներ բարձրացրել են գերեզմանատան վերականգնման հարցը։

Բնակչություն
------------

Վերինգի բնակչության թիվը վերջին հարյուրամյակներում խիստ տատանվել է։ 20-րդ դարի առաջին տասնամյակներին նկատվել է արագ աճ, սակայն դրան հաջորդել է բնակիչների թվաքանակի կայուն կրճատում, որը Երկրորդ համաշխարհային պատերազմի տարիներից շարունակվում է մինչ օրս։ Ամենից քիչ բնակչություն շրջանն ունեցել է 1869 թվականին (17.879 մարդ), ամենից շատ բնակչություն` 1910 թվականին (87.658 մարդ)։ 2006 թվականին շրջանի բնակչությունը կազմել է 47.391 մարդ։

Վերինգի անունով է կոչվել (226) Վերինգիա աստերոիդը, որը բացահայտվել է 1882 թվականի հուլիսի 19-ին Վիեննայի աստղադիտարանում ավստրիացի աստղագետ Յոհան Պալիսայի կողմից։

Ծանոթագրություններ
------------------

1. ↑  Statistik Austria - Bevölkerung zu Jahresbeginn 2002–2020 nach Gemeinden (Gebietsstand 1.1.2020) (German)
2. ↑  H.D. Pohl (13.2.2002). "Slawische und slowenische (alpenslawische) Ortsnamen in Österreich". Graz, Urania.
3. ↑  "История района Веринг на сайте музея района Веринг (немецкий)". Արխիվացված է the original 2014 թ․ օգոստոսի 12-ին. Retrieved 2017 թ․ նոյեմբերի 2. `{{cite web}}`: Unknown parameter `|dead-url=` ignored (`|url-status=` suggested) (help)
4. ↑  CR-074. Шуберт. Вера Горностаева — Classical records — онлайн магазин компакт дисков с классической музыкой
5. ↑  Bernstein, richard. "Vienna Journal; A Cemetery Mirroring the History of a City's Jews". New York Times. Արխիվացված է the original 2012 թ․ մարտի 15-ին.
6. ↑  "One of Europe's oldest Jewish cemeteries awaits salvation". European Jewish Press. Արխիվացված է the original 2012 թ․ հուլիսի 28-ին. `{{cite web}}`: Unknown parameter `|deadlink=` ignored (`|url-status=` suggested) (help)
7. ↑  "Population Statistics for Währing (in German)" (PDF). Statistik Austria. Արխիվացված է the original 2012 թ․ մարտի 15-ին.

Արտաքին հղումներ
----------------

* Վերինգի շրջանի պաշտոնական կայք

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | GeoNames |
|  |
| Չափորոշչային վերահսկողություն | GND: 4079297-3 · LCCN: n91027421 · VIAF: 133827232 · WorldCat VIAF: 133827232 |

 |